
CONCLUZII 


e Ameninţările teroriste sunt de mare actualitate. În 
următorul deceniu, ele nu vor dispărea, ci, 
dimpotrivă, este posibil să se diversifice şi să se 
amplifice. Atacurile teroriste sunt şi vor fi şi în 
continuare atipice, lipsite de orice moralitate şi în 
afara oricăror reguli ale păcii şi războiului. 

e Amenințarea teroristă este direct proporțională cu 
vulnerabilităţile societăţii moderne şi evoluează pe 
măsură ce faliile se adâncesc, conflictele se amplifică 
şi crizele se înmulțesc. 

e România este supusă amenințărilor de tip terorist 


din cel puţin trei perspective: ca membră a Alianţei 
Nord-Atlantice şi componentă a Uniunii Europene, 
deci ca parte a civilizaţiei de tip occidental împotriva 
căreia sunt orientate o parte dintre atacurile teroriste 
şi îndeosebi cele ale fundamentalismului islamic; ca 
fară situată în vecinătatea  faliei strategice 
musulmane, în zona Mării Negre şi în cea a 


Balcanilor, nu departe de zona caucaziană şi de cea 
a Orientului Apropiat; ca participantă directă la 
războiul declanşat împotriva terorismului, în cadrul 
coaliției antiteroriste, conduse de Statele Unite. 


1. Fenomenul terorist contemporan 


Încercând să introducem, cu ajutorul 
conceptului de terorism, o anume ordine cu valoare 
explicativă în analiza fenomenului terorist 
contemporan, ne-am oprit din start asupra definiției 
date de noi, dar şi de alți cercetători, cu mențiunea 
că, până acum, s-au exersat peste 100 de variante, 
toate subliniind, practic, interesul sporit pentru 
evoluția în complexitate şi gravitate a acestei realități 
cutremurătoare, ce a căpătat, treptat, o extensie 
globală. Terorismul reprezintă, într-o delimitare 
succintă a forței sale de impact, amenințarea cu 
violența sau utilizarea violenței în scop politic, de 
către indivizi sau grupuri, cu scopul de a şoca, a 


înfricoşa sau a intimida un grup-țintă, prin 
producerea de victime. În această accepțiune, 
terorismul se prezintă ca un fenomen social extrem 
de complex, constând din manifestarea extremă, 
spectaculoasă şi ingenioasă a violenței, cu scopul de 
a atrage atenția, a înspăimânta, a chinui şi a impune 
un anumit tip de comportament, uneori, pur şi simplu, 
pentru a teroriza, printr-o gamă foarte diversificată de 
acţiuni-limită, în care omul este deopotrivă armă şi 
victimă, călău şi condamnat. 

În configurarea terorismului contemporan, post 
11 septembrie 2001, evidențiem câteva tendinţe 
principale: 

e În chestiunea extinderii teritoriale a structurii 
şi componentei de reţea, putem menţiona faptul că, în 
câțiva ani, organizaţiile şi grupurile teroriste au 
devenit tentaculare, au filiale flexibile şi dinamice 
peste tot, putând acționa, azi, pretutindeni, pe plan 
internațional, dar mai ales în statele occidentale şi în 
zonele de falie, realizând o mai mare fluidizare a 
operaţiilor proprii, fără riscul  destructurării 
organizaţiei şi beneficiind de avantajele deosebite 
oferite de organizarea şi lucrul în reţea. 

e Tendința continuării realizării unei 
colaborări între organizațiile teroriste se constată 
între grupările cu vederi ideologice şi religioase 
comune (cazul grupărilor fundamentaliste ce 
gravitează în jurul Al-Qaida, al rețelelor europene, al 
structurilor separatiste etc.). 

e Orientarea acțiunilor asupra unor finte 
simbolice este urmarea măsurilor mai stricte luate de 
state pentru prevenirea unor atacuri care să producă 
un număr mare de victime, ceea ce a determinat 
alegerea unor ţinte simbolice şi limitarea numărului 
de pierderi umane, pentru diminuarea ripostei 
autorităților. 

e S-a multiplicat efortul teroriştilor de dotare 
cu mijloace informatice performante de comunicaţii 
şi securizare a comunicării şi există disponibilităţi 
mai mari de folosire a ciberatacurilor, de influențare 
psihologică şi diseminare a ideologiilor, programelor, 
doleanţelor grupărilor teroriste în rețelele Internet şi 


e mass media. 

e Slăbiciunile controlului internațional asupra 
armelor NBC, uşurinţa producerii de „arme murdare” 
şi lipsurile din legislaţie fac fezabilă dotarea în viitor 
a teroriștilor cu asemenea mijloace şi folosirea lor 
într-un atentat nuclear, biologic, chimic şi 
informatic. 

e În foarte multe atentate teroriste din ultimii 
ani s-a uzat de terorismul suicidar. Folosirea 
explozibililor artizanali este un fenomen social cu 
bază religioasă, promovat de liderii fundamentalişti 
ca formă a Jihadului, susținut prin cutume sociale şi 
mai ales prin finanțare. 

În momentul de faţă, lupta împotriva 
terorismului este una dusă pretutindeni, agresiunea 
putând să vină de oriunde şi să se producă oriunde. 
Este un conflict care depinde de decizia politică, 
tehnologia informațiilor şi capacităţile de mobilizare 
a resurselor, dar care necesită răbdare, subtilitate şi 
confidențialitate, alături de o pregătire desăvârşită a 
elementului uman, având în vedere inamicul cu care 
acesta trebuie să se confrunte: unul netradițional, 
dintr-o amplă rețea de organizaţii teroriste, aflate în 
locații greu de descoperit, susținute de sponsori 
statali şi nonstatali, dispunând de resurse obținute 
din surse financiare incontrolabile, de armament şi 
sisteme de comunicaţii de ultimă generaţie, dar mai 
ales de un potențial uman îndoctrinat, gata să-şi dea 
viața pentru „cauză ”. 


2. Tipologia terorismului actual 


Se poate vorbi, aşadar, despre noua fizionomie 
şi tipologie a terorismului secolului XXI. ţintele 
terorismului vor fi statele (în frunte cu SUA); 
terorismul va deveni armă strategică; prin folosirea 
armelor de distrugere în masă (a terorismului nuclear, 


chimic şi biologic), se va face pasul spre 
superterorism  (megaterorism), se va trece la 
terorismul  etnico-religios; vor prolifera masiv 


fenomene din zona gri a terorismului (trafic de 
droguri, de arme, de persoane, spălare de bani, 
legătura cu crima organizată pentru sponsorizarea 
activităților teroriste). 

În mai puţin de un deceniu, aceste previziuni 
vor deveni realitate crudă: escalada spre 
superterorism va avea loc în inima celei mai 
puternice entități statale din lume, iar terorismul 
NBC şi ciberterorismul pot depăşi oricând pragul 
dintre potențialitate şi realitate. 

Tipologia terorismului contemporan include, în 
opinia noastră, următoarele: terorismul transnaţional 
(transfrontalier); terorismul  naţionalist-separatist; 
terorismul extremismului islamic; terorismul politic; 
terorismul NBC,  ciberterorismul; terorismul 


mediatic; narcoterorismul,; terorismul de 
constrângere; terorismul de stat; terorismul cultural, 
terorismul identitar, terorismul infracțional. 

Dintre aceste forme de terorism, terorismul 
transnaţional (tranfrontalier) este apreciat ca plaga 
cea mai dureroasă a lumii contemporane, 
reprezentând acel tip de terorism amplu, puternic, 
greu de prevenit şi care nu poate fi controlat de 
statele individuale, având caracter internațional prin 
autori, victime, locul acţiunii, consecințe. El poate 
avea motivări naționalist-separatiste, fundamentalist- 
religioase, nou-religioase sau social-revoluţionare, 
cărora le corespunde un tip de terorism de acest fel. 

La ora actuală, terorismul extremismului 
islamic, ce foloseşte violenţa în scopuri religioase, 
este tipul de terorism cel mai periculos. Acesta are o 
dimensiune agresivă extremă, exclusivistă, punitivă, 
prin care se doreşte impunerea prin forță a 
islamismului pe plan mondial, distrugerea civilizației 
occidentale. În contextul mondializării, creşterea 
sărăciei şi a  insecurităţii, sporirea  decalajelor 
economice, explozia demografică, apelul la credință, 
la Jihad (războiul sfânt), pentru a menţine unitatea 

religioasă şi etno-culturală a lumii islamice, face ca 
numărul de adepţi ai fundamentalismului să crească, 
iar acest tip de terorism să prolifereze foarte mult. 

În acelaşi timp, terorismul NBC devine 
amenințarea cea mai mare la adresa lumii, în 
ansamblul său. Posibilitatea de a folosi arma nucleară 
şi materialele radioactive, arma chimică şi cea 
biologică, deşi de neînchipuit pentru minţile lucide, 
sănătoase, este luată în calcul în analiza terorismului, 
mai ales după 11 septembrie 2001, când strategii au 
înţeles că organizațiile teroriste care au declanşat 
războiul terorii nu vor renunţa la un mijloc de luptă 
cu efecte nimicitoare de masă. 

Un alt tip de terorism contemporan este 
considerat terorismul în mozaic (la rândul său, în 
sistem, în rețea sau aleator). Atacurile teroriste în 
mozaic de sistem includ acțiuni concepute unitar de 
aceeaşi organizație şi având acelaşi obiectiv sau 
obiective complementare, ce se desfăşoară aleator, 
spre a nu fi descoperite şi contracarate. Calitatea de 
sistem le conferă consistenţă şi efect foarte mare, iar 


cea în mozaic le reduce vulnerabilitatea şi le sporeşte 
gradul de imprevizibilitate şi surprindere. Alături de 
acesta, terorismul de falie (intercivilizaţional) este 
tipul de terorism constituit în spațiul de fractură 
dintre civilizații, sisteme, entități geopolitice, 
geoeconomice, unde se creează zone de instabilitate 
şi insecuritate, care generează o conflictualitate de tip 
haotic. 

Proporțiile terorismului, caracterul său global a 
determinat perfecționarea sistemului internațional de 
răspuns, coordonarea durabilă a eforturilor 
antiteroriste ale statelor, crearea structurilor 
supranaționale şi interstatale şi a mecanismelor de 
reprimare a activității teroriste internaționale, 
sporirea preocupărilor pentru elaborarea unei baze 
juridice internaționale unice, a unei Convenții 
generale a ONU asupra terorismului internațional, 
care să faciliteze cooperarea judiciară la nivel 
mondial, adoptarea, în 2006, prin consens, de către 
Adunarea Generală, a Strategiei antiteroriste 
mondiale a Națiunilor Unite. 


3. Sisteme şi tehnologii de protecţie împotriva terorismului 


Combaterea terorismului nu este o problemă 
militară, ci, în primul rând, una politică. Decizia 
pentru organizarea unei cruciade antiteroriste trebuie 
luată — şi a fost luată atunci, în toamna anului 2001, 
după atacurile teroriste din SUA, considerate atacuri 
împotriva civilizaţiei democratice a zilelor noastre, 
asupra vieții şi securității statelor — de conducerea 
politică a Statelor Unite ale Americii, a Uniunii 
Europene, a Alianţei Nord-Atlantice, precum şi de 
organismele internaționale destinate să asigure 
protecția națiunilor, să prevină războiul şi să 
organizeze şi gestioneze bunele relaţii dintre ele. 

Combaterea acestui fenomen trebuie să se 
bazeze pe politici foarte bine elaborate şi expertizate 
de cunoaştere a lui, îndeosebi a efectelor posibile, şi 
să vizeze eradicarea, în primul rând, a cauzelor care-l 
generează. Un algoritm raţional de cunoaştere şi 
recunoaştere a acestui fenomen ar trebui să cuprindă, 
în principiu, următoarele tipuri de politici şi, evident, 
de strategii adecvate care să vizeze: identificarea; 
monitorizarea; investigarea; evaluarea; contracararea, 
ameliorarea şi eradicarea efectelor; combaterea 
cauzelor; prevenirea situațiilor generatoare; 
finanțarea structurilor şi acțiunilor de protecție 
împotriva terorismului; finanțarea structurilor şi 
acțiunilor de combatere a terorismului; pregătirea 
forțelor, mijloacelor şi populației pentru a duce un 
război continuu împotriva terorismului de orice fel. 

Protecția împotriva acțiunilor teroriste este 
necesară şi obligatorie pentru orice organizație, 
pentru orice stat civilizat şi nu numai. Decizia 
politică de luptă împotriva terorismului aparține 


civilizației planetei şi vizează protecția prin lege şi 
printr-un sistem coerent de constrângeri şi de acțiuni 
a cetățeanului, comunității, proprietății, instituțiilor, 
statului şi sistemelor de valori împotriva actelor 
teroriste. 

Aşadar, deşi conducătorii teroriştilor nu s-au 
aşezat niciodată toți la aceeaşi masă şi nu au plănuit 
un mod de a acționa, un sistem de pregătire a forțelor 
şi mijloacelor, cam toți acționează în acelaşi mod, 
prin mijloace şi procedee asemănătoare. Nu există o 
strategie teroristă de distrugere sau înspăimântare a 
planetei, dar se acționează efectiv, dacă nu pentru 
realizarea acestui obiectiv global, atunci pentru 
realizarea lui pe felii sau în mozaic. 

Principalele pericole şi chiar amenințări la 
adresa României se înscriu în sistemul general de 
pericole şi ameninţări la adresa NATO şi Uniunii 
Europene. Specificul acestora, pentru România, 
constă în modalitățile concrete de concepere şi 
desfăşurare a unor activităţi şi acţiuni teroriste sau în 
sprijinul unor reţele, organizaţii şi grupuri teroriste. 
În acest sens, printre cele mai probabile activităţi şi 
acțiuni teroriste ar putea fi şi următoarele: 

a) În sprijinul acţiunilor teroriste: realizarea 
unor surse şi rețele de finanţare a terorismului; 
constituirea unor baze sau a unor elemente de 
infrastructură (depozite, ascunzători, locuri 
conspirative etc.), realizarea unor centre de instruire 
limitată (specifică) a unor terorişti sau echipe 
(grupuri) teroriste, îndeosebi în domeniul folosirii 
mijloacelor chimice şi biologice; constituirea unor 
noduri de rețea, sisteme de tranzit sau puncte de 

plecare în pregătirea unor acţiuni teroriste în zonă sau 
în unele ţări din Occident; pregătirea unor locuri de 
regrupare a teroriştilor după desfăşurarea unor acțiuni 
în zonă; realizarea unor centre sau locuri de recrutare 
a unor teroriști din rândul arabilor şi musulmanilor 
aflați la studii sau la alte activități în România, dar şi 
din rândul românilor; folosirea în aceste scopuri a 
personalului român calificat şi, dintr-un motiv sau 
altul, disponibilizat; activităţi de spionaj în favoarea 
rețelelor şi organizaţiilor teroriste. 

b) Împotriva unor personalități din afara 
teritoriului României: atacuri împotriva unor 
personalități îndeosebi americane şi britanice aflate 
pe teritoriul României; atacuri asupra ambasadelor 
străine; atacuri asupra turiştilor americani, britanici, 
evrei, ruşi şi a altor grupuri de turişti aflați în 
România sau în tranzit pe teritoriul românesc; atacuri 
asupra unor obiective economice străine construite pe 
teritoriul românesc. 

c) Împotriva românilor: În virtutea unor bune 
relaţii cu lumea arabă, este posibil ca, în perioada 


următoare, să nu avem de-a face cu atacuri special 
îndreptate împotriva românilor. Sunt totuşi posibile şi 
astfel de atacuri, datorită participării României la 
coaliția antiteroristă, parteneriatului strategic cu 
americanii şi relațiilor foarte bune cu ţări pe care 
fundamentaliştii le consideră inamice. 

Dintre acțiunile teroriste împotriva românilor 
cele mai probabile ar putea fi şi următoarele: atacuri 
împotriva militarilor români din Irak şi Afganistan; 
atacuri asupra unor obiective româneşti (economice, 
culturale, diplomatice etc.) din străinătate; atacuri 
asupra comunităților româneşti aflate la muncă în 
străinătate; atacuri asupra unor obiective economice, 
politice, culturale de pe teritoriul naţional; atacuri cu 
bombă sau cu alte mijloace asupra unor locuri 
publice etc. 

Întrucât este direct angajată în combaterea 
fenomenului terorist, România trebuie să aibă în 
vedere, probabil, şi o intensificare a unor activităţi şi 
acțiuni teroriste sau în sprijinul terorismului care o 
pot afecta direct sau indirect. 


PROPUNERI 


e Se cer identificate, analizate şi evaluate toate realitățile şi posibilitățile apariției, întreţinerii şi 
dezvoltării unor reţele, noduri de rețea, elemente de infrastructură, premise ale unor acţiuni sau oricare 
alte surse de generare, susţinere, finanţare sau protecţie a terorismului, sub toate formele sale, inclusiv a 
celor CBRN. 


e Perspectiva evoluţiei fenomenului terorist în spaţiul de interes pentru România trebuie să facă 
obiectul unor evaluări strategice pe măsură, cu implicaţii în constituirea şi modernizarea forţei şi în 
colaborarea dintre toate structurile militare interne, în consonanţă cu cele ale Alianţei Nord-Atlantice şi 
cu cele ale Uniunii Europene, astfel încât să fie găsite şi aplicate la timp cele mai potrivite formule pentru 
descoperirea şi combaterea rețelelor teroriste şi prevenirea unor atacuri din partea acestora. 


e Cercetarea ştiinţifică din principalele structuri de apărare, ordine publică şi siguranță națională, 
împreună cu factorii abilitați, potrivit exigenţelor şi cerințelor strategiei NATO de combatere a 
terorismului, prevederilor Strategiei europene de securitate şi Strategiei naţionale de combatere a 


terorismului, să elaboreze un sistem de criterii şi indicatori de evaluare a riscurilor, pericolelor şi 
amenințărilor teroriste, astfel încât să fie sesizate din timp şi prevenite orice fel de atacuri teroriste la 
adresa României şi Alianţei, pe teritoriul ţării noastre, în zona Mării Negre şi în proximitatea frontierelor 
naţionale. 

